**Jegyzőkönyv a Magyar Lovas Szövetség Távlovagló és Távhajtó Szakágának**

**Szakbizottsági üléséről**

**Telefonkonferencia útján, 2019.07.22, 16.00**

A konferenciahívás résztvevői: Bányai Béla elnök, valamint a szakbizottsági tagok: dr. Varga Katalin, Ballabás Katalin, Molnár Lajos. A szakbizottsági ülésen Marcsó Zsófia tanácskozási joggal vesz részt.

Bányai Béla elnök a szakbizottsági ülést megnyitja. Jegyzőkönyvvezetőnek Marcsó Zsófiát javasolja. A Szakbizottság tagjai egyhangúan elfogadják Marcsó Zsófiát jegyzőkönyvvezetőnek.

Bányai Béla javaslatára a jelenlévők egyhangúlag elfogadták a következő napirendi pontot: Decsi Mercédesz fegyelmi ügye.

**1. napirendi pont**: Decsi Mercédesz fegyelmi ügye

Marcsó Zsófia, a 2019. július 20-án megrendezett mágocsi verseny vezető bírója az alábbiakról számol be:

*A III. Mágocs kupán, 2019.07.20-án a verseny főbírójaként vettem részt. Az előzetes állatorvosi vizsgálaton egy számomra eddig ismeretlen lóval (Anonim) nevezett az egyik induló, Decsi Mercédesz, akihez így azonosítás céljából chip leolvasásra az állatorvosi bizottság egyik tagját, dr. Hegyi Orsolyát kértem meg, hogy azonosítsa a lovat. A lóban lévő chipnek a száma, a bemutatott útlevélben szereplő chip számával nem egyezett meg, illetve az útlevélbe rajzolt diagramok alapján is egy másik lovat azonosított be az állatorvosi bizottság. A lóban lévő chip szám alapján sikerült adatokat szereznünk (tenyésztő, bejegyzett tulajdonos), valamint a diagramban szereplő berajzolt jegyek alapján is azonosítható volt a ló. Decsi Mercédesz ebben az évben minden versenyre (Tiszakécske, Iszák, Solt, Hetvehely) egy Anonim nevű lóval adta le a nevezését és minden versenyen ezzel a lóval, Abeerral jelent meg, egy Anonim névre kiállított útlevéllel. Mikor megkérdeztük, mikor vásárolták a lovat és hol, azt a választ kaptuk, hogy ezt a lovat már nagyon régen, nem is emlékeznek honnan. Abeer lóútlevelében szereplő tulajdonos, Németh Paméla, aki a lovat 2018.12.23-án adta el Decsi Andrásnak, a lóhoz tartozó lóútlevéllel és a lótulajdonos nyilvántartó betétlappal, amibe a tulajdonosváltáshoz szükséges adatokat is beírta, valamint aláírta. A bejegyzett tulajdonossal, Németh Pamélával ismeretség kapcsán beszéltem, elküldte az adásvételi szerződésről készített fényképet, valamint elmesélte, hogy Decsi Mercédesz a hetvehelyi versenyt követően felhívta és megköszönte neki a lovat, elmesélte neki ez évben szerzett eredményeit.*

*Az azonosítást követően a lovat indulni nem engedtük és megkértük őket, hogy hagyják el a verseny helyszínét. Elkeserítőnek tartom, hogy a ló azonosítása az eddigi versenyeken nem történt meg és a verseny szezon felén egy oltásokkal és vérvizsgálatokkal hivatalosan nem rendelkező lovat engedtünk be versenyhelyszíneinkre.*

*Kérlek Benneteket, hogy szavazzátok meg a megfelelő szankciót ez ügyben és tájékoztassatok, hogy a hozzám tartozó dokumentumokat ennek fejében javíthassam és tölthessem fel a honlapra.*

Marcsó Zsófia beszámolóját a Szakbizottság nevében dr. Varga Katalin 2019.07.22-én elküldte emailben Decsi Mercédesznek, aki a következő választ küldte:

*Tisztelt Elnökség!*

*Az Aber nevű ló az idén juliusban töltötte be  a 4. évét . Minden kötelező oltást megkapott , vérvételi eredménye is megvan melyet valóban az Anonim nevű lóra állitottunk ki, versenyezni szerettem volna ez miatt. Valóban hibáztam ,döntésüket elfogadom.*

*Köszönettel : Decsi Mercédesz*

Rövid tanácskozás után a Szakbizottság egyhangúlag meghozta az alábbi,

**9/2019.sz Szakbizottsági Határozatot**

A Szakbizottság elrendeli Decsi Mercédesz 2019. január 1. és 2019. július 23 közt elért versenyeredményeinek törlését.

Megjegyzi a Szakbizottság ugyanakkor, hogy a lóútlevél közokirat, az istállójukat elhagyó lovak évenkénti vérvizsgálata fertőző kevésvérűségre pedig törvényben előírt kötelezettség, így a véreredmény „más ló nevére” kiállítása közokirathamisításnak minősül. Megjegyzi továbbá azt is, hogy a versenyző korára és arra figyelemmel, hogy eddig fegyelmi kihágása még nem volt, eltekint a tisztségviselők szándékos megtévesztésért egyéb esetekben alkalmazandó szankciók kiszabásától.

Bányai Béla elnök a Szakbizottság ülését bezárja.

2019.07.23.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Marcsó Zsófia

jegyzőkönyv-vezető

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ballabás Katalin Dr. Varga Katalin

jegyzőkönyv-hitelesítő jegyzőkönyv-hitelesítő